Jan Køpke Christensen (FP), 1998-02-18:
Folketinget har vedtaget to love, som giver tilladelse til, at kommuner og amtskommuner må gå ud i direkte konkurrence med private virksomheder.
Argumentet fra flertallet her i Folketinget var, at det offentlige på den måde skulle have mulighed for at starte virksomheder, som private måske ikke kan se umiddelbare profitmuligheder i.
Nu har vi haft lovgivningen i tilstrækkelig mange år, til at vi kan foretage en nøgtern vurdering af, hvad lovgivningen så har betydet, og svaret er ikke særlig positivt, må vi sige.
Igen og igen oplever private virksomheder, at det offentlige udøver urimelig, ublu konkurrence ved at give sine egne virksomheder fortrinsret.
Man kan måske endda frygte, at der i visse brancher har været tale om tab af arbejdspladser, når f.eks. kommunale malerfirmaer, og jeg tænker her på Århus, har udkonkurreret de private og ødelagt deres eksistensgrundlag.
Andre steder har offentlige selskaber udøvet gøgeungeeffekt og langsomt, men sikkert skubbet private virksomheder ud fra området og dernæst overtaget de private kunder styk for styk.
Der var også en forventning om, at det offentlige kunne igangsætte systemeksport af sociale totalløsninger og andet, som vi er så naive at tro at Danmark har eksporterbare løsninger på.
Jeg ved ikke, om man kunne få bare lidt ro...
Det generer mig, så ...
Det er ikke blevet til meget, eftersom der ikke er mange lande, der er imponeret af vores ventelister i den sociale servicesektor eller af de enorme bureaukratiske følgesystemer, der er til vores sociale sektor.
Det eneste store forsøg, der har været, er netop, som det også er blevet nævnt fra anden side, EXSOS, der jo af Rigsrevisionen er blevet kritiseret sønder og sammen.
Der er ingen succeshistorier, som kan bære disse love videre.
Der er slet ingen positiv jobeffekt af de to love, og de har derfor ingen eksistensberettigelse længere.
Fremskridtspartiet er tilhænger af at få ophævet alle unødvendige love, og derfor har vi fremsat dette lovforslag om at få de to erhvervsfjendske love ophævet.
De projekter, som i dag kører, skal kommuner og amter selvfølgelig lade fortsætte eller, kunne man sige, afvikle i takt med, at de ikke kan eksistere, når det offentlige ikke må subsidiere dem.
Jeg takker naturligvis for de positive tilkendegivelser, der har været fra Venstre, Det Konservative Folkeparti og Dansk Folkeparti, og jeg er selvfølgelig ikke overrasket over, skal jeg så sige, at Enhedslisten, SF og Socialdemokratiet er modstandere af lovforslaget.
Det Radikale Venstre føler nok dels et regeringssammenhold, dels et medansvar for lovene, eftersom fru Lone Dybkjær som bekendt var blandt initiativtagerne. Vi håber inderligt, at der efter næste valg vil vise sig et flertal for det her forslag, og når vi ser på meningsmålingerne, som mange jo gør i denne tid, kunne meget tyde på, at vi kan få det gennemført under en ny regering.
De var også overvældende fra Venstres ordfører, hr. Jens Hald Madsen, for det er nemlig ganske rigtigt, som det blev sagt, at det handler kun om, at kommunerne skal gøde; de skal ikke så, og de skal ikke høste.
Det er naturligvis erhvervslivet, der skal gøre det.
Vi håber som sagt på, at vi kan se frem til, at det her lovforslag kan blive gennemført på et tidspunkt.